“จักรไพศาลฯ” ยื่นไฟลิ่งขายไอพีโอ 82.71 ล้านหุ้น ลุยเทรด mai นำเงินขยายลงทุน-คืนหนี้แบงก์
“จักรไพศาล เอสเตท" หรือ JAK ยื่นไฟลิ่งขายไอพีโอ 82.71 ล้านหุ้น ลุยเทรด mai นำเงินขยายลงทุน-คืนหนี้แบงก์
25 มิ.ย. 2563

บริษัท จักรไพศาล เอสเตท จำกัด (มหาชน) หรือ JAK ยื่นแบบแสดงรายการข้อมูลและหนังสือชี้ชวน (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นสามัญเพิ่มทุนต่อประชาชนทั่วไปครั้งแรก (IPO) จำนวน 82,709,900 หุ้น คิดเป็น 25.85% ของจำนวนหุ้นสามัญที่ออกและเรียกชำระแล้วทั้งหมดของบริษัทภายหลังการเสนอขายหุ้น IPO ในครั้งนี้ และจะเข้าจดทะเบียนในตลาดหลักทรัพย์ เอ็ม เอ ไอ (mai) โดยมีบริษัท ฟินเน็กซ์ แอ๊ดไวเซอรี่ จำกัด เป็นที่ปรึกษาทางการเงิน
โดยวัตถุประสงค์การระดมทุนในครั้งนี้ เพื่อใช้เป็นเงินทุนสำหรับการพัฒนาโครงการและ /หรือ การลงทุนในที่ดินเพื่อพัฒนาโครงการ ชำระคืนหนี้ธนาคาร และใช้เป็นเงินทุนหมุนเวียนในกิจการ
สำหรับ JAK ประกอบธุรกิจพัฒนาอสังหาริมทรัพย์เพื่อขายใน กทม. ปริมณฑล และภาคตะวันออก โดยมีบริษัทร่วม  1 บริษัท คือ บริษัท เอ็ม.ที.เอส พัฒนาสินทรัพย์ จำกัด ประกอบธุรกิจพัฒนาอสังหาริมทรัพย์เช่นกัน โครงการส่วนใหญ่มีราคาขาย 1-5 ล้านบาท และมีขนาดเนื้อที่โครงการไม่เกิน 100 ไร่ กลุ่มลูกค้าหลัก ได้แก่ กลุ่มลูกค้าวัยเริ่มทำงาน กลุ่มลูกค้าที่อยากมีบ้านหลังแรก และกลุ่มลูกค้าท้องถิ่น (Local)
โดย ณ วันที่  31 มี.ค.63 บริษัทสามารถปิดการขายโครงการได้แล้ว  21 โครงการ และมีโครงการอยู่ระหว่างการพัฒนาและอยู่ระหว่างการขาย  3 โครงการ และมีโครงการในอนาคตจำนวน 1 โครงการ
ทั้งนี้ บริษัทมีนโยบายจ่ายเงินปันผลในอัตราไม่ต่ำกว่า 40% ของกำไรสุทธิตามงบการเงินของบริษัท หลังหักเงินสำรองต่าง ๆ ทุกประเภทตามที่กำหนดไว้ในกฎหมายและข้อบังคับของบริษัท